b'\n_START_ARTICLE_\nPomorski muzej \xc2\xbbSergej Ma\xc5\xa1era\xc2\xab Piran\n_START_PARAGRAPH_\nPomorski muzej \xc2\xbbSergej Ma\xc5\xa1era\xc2\xab\xc2\xa0Piran je muzej za zgodovino pomorstva na Slovenskem. Muzej je bil ustanovljen leta 1954 kot Mestni muzej Piran, v prostorih klasicisti\xc4\x8dne pala\xc4\x8de Gabrielli-De Castro na Cankarjevem nabre\xc5\xbeju. Muzej je sprva vklju\xc4\x8deval tudi piransko mestno knji\xc5\xbenico in mestni arhiv. Sedanji naziv po narodnem heroju Sergeju Ma\xc5\xa1era je dobil leta 1967.\n_START_SECTION_\nMuzejske zbirke\n_START_PARAGRAPH_\nMuzej zbira in preu\xc4\x8duje slovensko pomorsko preteklost in na pomorstvo vezane gospodarske panoge. Ima arheolo\xc5\xa1ko zbirko o pomorskih poteh in trgovini od prazgodovine do srednjega veka in zbirko naselbinskih ostankov s kopnega in iz morja._NEWLINE_Etnolo\xc5\xa1ka solinarska zbirka prikazuje postopek pridobivanja soli s pomo\xc4\x8djo starih fotografij, maket, orodja in predmetov iz vsakdanjega \xc5\xbeivljenja solinarjev. Etnolo\xc5\xa1ko ribi\xc5\xa1ko zbirko bogatijo \xc5\xa1tevilni ladijski modeli, orodja in pripomo\xc4\x8dki za zasebni in industrijski ribolov ter prikazi razli\xc4\x8dnih na\xc4\x8dinov predelave rib. V osrednji zgodovinski, etnolo\xc5\xa1ki in umetnostnozgodovinski zbirki pomorstva od srednjega veka do konca druge svetovne vojne so razstavljeni Gruberjevi ladijski modeli, ladijski modeli razli\xc4\x8dnih tipov ladij od galej do velikih jadrnic, instrumenti z ladij, uniforme, likovna dela slikarjev marinistov, razli\xc4\x8dna ladijska oprema, fotografije z ladij in drugo. Poleg trgovske mornarice se zbirke deloma nana\xc5\xa1ajo tudi na vojne mornarice tistih dr\xc5\xbeav, katerih del je bilo slovensko etni\xc4\x8dno ozemlje.\n_START_SECTION_\nMuzejska knji\xc5\xbenica\n_START_PARAGRAPH_\nKnji\xc5\xbenica muzeja hrani okoli 14000 enot iz stare mestne knji\xc5\xbenice Biblioteca civica in jo dopolnjuje z novo strokovno literaturo.\n_START_SECTION_\nDislocirane enote\n_START_PARAGRAPH_\nMuzej upravlja tri dislocirane enote: Muzej solinarstva v Krajinskem parku Se\xc4\x8doveljske soline, etnolo\xc5\xa1ki spomenik Tonina hi\xc5\xa1a v Svetem Petru in Uli\xc4\x8dni muzej Izola.'